标题：五斗经
太上五斗经
《 五 斗 经 》 ， 作 者 不 详 。 道 教 经 书 。 即 《 太 上 玄 灵 北 斗 本 命 延 生 真 经 》 、 《 太 上 说 南 斗 六 司 延 寿 度 人 妙 经 》 、 《 太 上 说 东 斗 主 算 护 命 妙 经 》 、 《 太 上 说 西 斗 记 名 护 身 妙 经 》 、 《 太 上 说 中 斗 大 魁 保 命 妙 经 》 。 据 《 道 门 科 范 大 全 集 》 卷 六 三 《 说 戒 》 称 ： 宋 兴 之 初 ， 成 都 有 　 灰 李 奉 事 真 君 香 火 ， 真 君 降 其 家 传 以 《 五 斗 经 》 行 世 。 今 《 正 统 道 藏 》 将 其 分 为 五 篇 。 《 道 藏 辑 要 》 斗 集 亦 收 入 。 当 为 宋 初 蜀 中 道 士 扶 乩 降 笔 之 作 。 按 玄 阳 子 徐 道 龄 《 太 上 玄 灵 北 斗 命 延 生 真 经 注 》 卷 一 所 说 ： 太 上 老 君 屡 降 成 都 ， 授 与 天 师 静 应 真 君 延 生 经 诀 ， 五 斗 灵 文 。 汉 永 寿 元 年 （ 1 5 5 ） 正 月 七 日 授 《 北 斗 玄 灵 本 命 真 经 》 ， 十 五 日 授 《 南 斗 六 司 延 寿 度 人 妙 经 》 ， 永 寿 二 年 （ 1 5 6 ） 正 月 初 七 说 《 东 斗 长 生 护 命 真 经 》 ， 十 五 日 复 说 《 西 斗 大 计 护 身 经 》 ， 又 升 玉 局 座 宣 说 《 中 斗 保 命 延 生 玄 真 妙 经 》 。 北 斗 位 处 坎 宫 ， 天 一 生 水 ， 故 先 授 北 斗 真 经 ； 南 斗 位 处 离 宫 ， 地 二 生 火 ， 故 次 授 南 斗 真 经 ； 东 斗 、 西 斗 、 中 斗 ， 五 斗 经 文 皆 依 造 化 次 序 言 说 。 此 五 斗 经 与 道 教 对 星 辰 神 的 崇 拜 有 关
太上说中斗大魁保命妙经
尔时。泰清仙境。太上老君於永寿年中。与徵士张真人。屡庆会於於蜀都。以西斗灵文授之。以其能修谨奉行。於是太上老君复现金身。於清虚中升玉局座。敷宣正教。而又垂言。金钺前戮。巨天後冲。降伏魔魅。孰敢不从。执籙把符。玉女金童。延生保命。乘云御风。生身受鍊。度世无穷。 
老君是时乃宣咒曰。 惟被中央。总领四方。提摄万象。超卓纪纲。彰善罚恶。琅函玉章。漂落万鬼。摧折锋鋩。度世无量。名昭彼苍。供养尊礼。扫除不祥。至心奉受。升天翱翔。急急如律令。 
中斗第一赫灵度世真君。 
中斗第二斡化上圣真君。 
中斗第三冲和至德真君。 
太上曰。惟有中斗位居五天之中。四方拱卫。尊大无极。主天元气。统领诸天。秘文洞章。天人所宝。吾今告诫叮咛。用传下世。济度群迷。为世津梁。传非其人。若生忽慢。天真不许。 
继世被殃。吾念汝能洗心澄虑。严洁崇奉。孜孜不倦。终始一节。确守素志。可不为汝陈叙。说此中斗奥章。正一天师乃稽首作礼。谛听敬受。老君告正一天师曰。惟彼穹苍。位处中央。 
端居静密。开列混茫。四极辅翼。大赫丕光。七政璇玑。两曜伏襄。统摄万象。提振纪纲。严校诸天。无极神乡。三官九署。十二河源。二十八宿。三十二天。普得拥护。降福无殃。蠲除罪簿。落灭恶根。东斗主算。西斗记名。北斗落死。南斗上生。中斗大魁。巍然至尊。天人受度。旷劫长存。三途五苦。八难三迍。承兹正教。升入金门。 
老君谓正一天师曰。中斗之气。生於四斗。成始成终。造化之源。青帝护魂。白帝侍魄。赤帝养气。黑帝通血。 黄帝中主。万神无越。青天魔王巴元丑伯。赤天魔王负天担石。白天魔王反山六目。黑天魔王监丑朗馥。黄天魔王横天担力。五帝大魔万神之宗。总领鬼兵。遏除群凶。 
旌旗宝仗。严驾夔龙。驱雷掣电。周游太空。金钺前戮。四极归真。高尊之像。冲灵帝君。至尊大圣。端拱图列。精神存想。恳祷心愿。如得监度延生。但依经法严奉供养。於有灾之日。 
或於本命之日。或於三元八会之辰。铺设净坛。以时果名花宝香供养。宣告科仪。清静身心。 
启请真圣。醮谢罪业。真圣欢喜。益算延年。无愿不从。九祖生天。名籍仙都。逍遥上清。
老君告正一天师曰。五方所秘灵音。吾悉传於下世。济度众生。永离沈沦。为世之宝。功莫大焉。 
老君复告正一天师曰。五斗符相灵文。五斗真君名号。宿有道缘。方得值遇。供养尊礼。威烈灵验。善恶灾祥应犹影响。切在专心无得轻慢。汝宜确守精专。敬之。戒之。勿忘宣布。
老君付嘱讫。乃升天而去。天师顶礼拜谢。传之於世。藏之金匮。化度无穷矣。 
太上说中斗大魁保命妙经 终太上说东斗主算护命妙经老君告正一天师曰。天道冥运。文象玄应。昭而不言经。星常宿中外。官品各有司主。凡一百一十八名。积数七百八十二星。二十八宿两曜五星。皆在璇矶。以齐七政五天。大号灵斗帝君。南北见候。东西均平。光极中央。临照西方。吾为汝说玄文洞章。世人受诵。变灾为祥。志士得之。玄景灵光。吾已为汝说。北斗本命之诀。南斗六司之文。度人无量。劫劫长存。吾今复为汝说。玉灵瑶篇东斗帝君之命主算延年。使传下世。能度三途五苦八难之厄。能与削死上生大计之令。总监形魂。玄妙真默。无极无穷。老君曰。东方之神以斗为灵。长生大圣。韩君丈人。执我之柄。不死之神。辅我之左。长生之君。弼我之右。司马大神。行我之政。司命司籙。延寿益算。无量度人。青帝与我护魂。太上与我扶身。巴元丑伯。魔王之真。从我所愿。延救天人。急急如律令。咒曰。 
大道著明。寂默玄真。五斗中通。四时生成。北都万鬼。遏人年龄。我有洞章。度世长生。供养尊礼。主人精神。玄中有玄。峨峨玉京。急急如律令。东斗第一苍灵延生真君东斗第二灵光护命真君东斗第三关天大卫集福真君东斗第四大明和阳保和真君东斗第五尾极总监真君老君曰。凡人受诵。必须至诚。斋心东向。扣齿心拜。危坐闭目。存神如见东方无极之乡。
玄灵帝君。至真大圣。无鞅之众。罗列周匝。如得监度。有灾之日。宜於本命生辰。月之朔望。月之九日。或家庭观宇。以时花珍果。焚香敬念。望东斗帝君。醮谢罪业。求益寿年。大灵所与。获福无量。至人授度。逍遥上清。此经玄奥。深不可详。 
太上说经周竟。於玉局座。谓天师曰。玄文秘法。授非其人。殃及九祖。所以赐汝。流行正道。救度天人。令得长生。天师再拜顶礼。受之如法奉行。自此传於是矣。 
东斗主算护命妙经 终太上说西斗记名护身妙经尔时。太上老君降蜀都。以永寿二年正月七日。为正一天师说东斗长生经。竟复於是月十五日。又降蜀都。夜半灵景。光照数千里。平地如水。有白玉高台在空玄之中。老君隐几而坐。诏正一天师而谓曰。吾有玄元大圣西斗真经。乃上天所宝。度人无量。五天司会。灵斗之君。天人有命。阙一不可。吾又观见。众生善恶功过。增减死生。无不历关西斗。大计之司。校录世人。受度之名。干属命数。无失毫分。吾所以屡降授汝灵章。危此西斗大计。帝君记人善恶。 
书人功过。吾今为汝演说。流传世人。使汝尽得五天之道。天中之文。五元之灵。飞升自然。普度无穷也。老君告正一天师曰。玄元无形。穷极杳冥。大向无为。五斗尊灵。惟西方大帝。主天之柄。盛猛号令。降魔至神。典司内外伐戮之事。搜察容隐邪鬼之形。下记世人。有善必录。有恶必记名号。散殊生死之限。常有八百千万亿。轮转周回。照见三途五苦。十善九泉之境。凡有去来必经方会之籍。巨管琅篇。校录群灵。受度之名。非此不行。太玄有命。西斗帝君。吾见太灵府中谣歌洞文。天之所宝。秘莫得闻。吾今以汝能尊奉大道。复为汝说西斗大计之经。若能至诚尊敬。转相受诵。身得玄籍琅篇。书其功勤。上闻诸天。天部监授。闻奏玄元。玄元之上。 
随名度世。名有善恶。行有功过。昭然不隐。记於玄籍。吾今受汝。西斗灵音。与世流行。救度幽冥。至真之章。普度无穷。 
老君曰。天道常象。西斗记名。无寂无响。玄玄上清。太威真帝。万亿神兵。金钺巨天。孰敢留停。杀伐斩灭。魔灵妖精。吾左有元荣。右有玄英。招摇丰会。统领魔形。世人有命。干及死生。善恶根本。如缠如萦。飞天神王。照吾光明。符籍之上。毫分叮当。我有洞章。至圣至灵。至人得之时飞升。世人奉之。通关元庭。冥运真默。大明朗星。急急如太上律令。咒曰。 
虚明冲寂。以道为根。上极无上。紫微帝君。真中有灵。玄经正神。万亿神兵。森罗纠纷。昭朗威令。总领人身。巨明终始。太皇高真。急急如律令。西斗第一白标真君。西斗第二高元真君。西斗第三典皇灵真君。西斗第四将巨威真君。老君曰。凡诵是经。必须斋戒沐浴。寂默正身。西向而立。扣齿数通。至心拜望。先念西斗大圣帝君二十一遍。然後诵经。凡有请告。醮禳灾祸。必於本命之日。或每月七日九日十五日。 
严置坛场。高及七尺。低及七寸。方阔九尺。用通帛七尺为幡。书。大圣西斗帝君之字。标於竿首。或罗列珍宝。或则种种香花勿轻其文。。置於坛上。或在家庭。或在观宇。於中夜中修设净醮。迎拜帝君。所有奏请。西望叩头。密诵真经。无不应验。长善绝恶。名记诸天。有闻灵音。万灾不干。斯经微妙。无量度人。 
太上说经周竟。重告天师曰。西斗玄奥。汝尽得之。传於下世。勿轻其文。信受奉行。断死续生。吾於曜灵七万年复与。於此演说玄极。是时老君垂示经毕。寂无遗声。若有若无。不知所在。天师受之。传於世矣。 
西斗记名护身妙经终太上说南斗六司延寿度人妙经尔时。老君告天师曰。此经乃九天八会之真文。三洞三清之上道。 
原始天尊。昔经历於七亿万劫。天地始终。人伦生死。五运变迁。万汇兴衰。 
天尊於今。犹宴居景云之上上清之境。修鍊至真。敷洋妙道。愍念群生。大慈不舍。吾昔得传付是经。今当授之於汝。汝宜选奉道之世。谨修行之人。天阳地阴。一合而生成两曜。两曜行度五纬周天。是谓七政。则七星九元北斗也。每以杓随月建。分指节气。二十四气二十八舍。 
应下土七十二候三十六禽舍。中有斗宿六星。是则号南斗六司。与北斗七政分职。共理三才六合八卦九宫。总辖中外百辟。官品乃紫微太极两枢都曹也。上系十二分次天真灵神。下统十二分野地祇主。主四渎五岳九州八紘。名山大川城隍社庙。中及人民群类万物。无不计系。其簿籍掌握世人善恶矣。北斗位处坎宫。名同月曜。降神於人。名之为魄也。主司阴府。宰御水源。将济生聚。功莫大焉。南斗位处离宫。名同日曜。降神於人。名之为魂也。主司阳官。宰御火帝。将济动用。德莫大焉。洎有天地迄至於今。二司两极。同共陶铸万品。生成万物。注拟天人之爵秩。增减士庶之奉禄。延保年龄去留灾福。莫不尤其与夺也。所以然者。乃知阳日阴月。南北二司。魁斗魒罡。受性水火。禀质阴阳。助天地而育物。体道德而垂光。物得而丰也。非此而孰能乎。人得而生也。非此而孰能乎。是故。 
天尊殷勤嗟悯。观尔含灵一如赤子。阐教救护。令保生性。其救护法。使一切善男善女。不以高卑。皆应志心常当恭敬。若或时睹日曜月曜。南斗北斗。则镇重叩头。请乞佑护。愿赐恩福。上言呼称。至圣至尊真宰真君。矜哀凡冗。宥赦过咎。及再拜。不得怀於轻慢。反招殃累。 
老君曰。尔等男女。能依吾所授。奉教而行者。若有所告请。欲消灾度厄。曾福延年。保家属之团圆。祝封疆之宁谧。或欲免息冢讼。削死注生。皆当上章投词。设醮求请。无不如意也。 
尔时。老君为为天师重宣言曰。南斗火官除毒害。北斗水神灭凶灾。一切所求皆称遂。万般滞闷悉通开。能依经法冥心醮。必当随愿契灵台。凡在有情常顶礼。祸厄无因辄敢来。 
老君曰。神真之妙。凡世难言。凡夫愚昧。贵远贱近。近者身也。目见日月星斗。耳闻风雷韶雅。鼻嗅兰麝腥臊。舌了甘辛酸苦。口宣言语音响。至於手执足行。自生及老。皆不可离水火。今凡夫见之若不见。闻其言如甚聩。殊不知成立生性。皆是天地日月星斗与之。假如四大正兹一气。生生之生全系水火。水火比於道之真体。故不可暂离。可离而获存者。非物非人。吾今叮咛与在世男女。说此要道。普令发心。求请醮献。知有神真。信吾教示。更能於四时月旦。八节十二气。三元三会。五腊本命。是诸良时吉日。皆可上章拜表。投词献款。请启恩福。 
忏罪消灾。然灯献果。供养礼拜。其福无量也。 
南斗第一天府司命上相镇国真君。 
南斗第二天相司录上相镇岳真君。 
南斗第三天梁延寿保命真君。 
南斗第四天同益算保生真君。 
南斗第五天枢度厄文昌鍊魂真君。 
南斗第六天机上生监簿大理真君。 
如是六星真君。六星童子。火铃将军。凡人转诵此经。切须至诚虔心祷祝。无不应验。唯在精勤拜表上章。真圣自降。必获延年长生道性。 
老君曰。此六司真君。神性急速。能倾心求请。无愿不从。神真感应人心。随事皆谐偶也。夫万行之本一身之根。在乎道气保固形命。形命保保固在乎教法。教法存乎科仪之细密。声发响应形动。影随形从新移。发足动步神灵微妙也。南斗北斗陶魂铸魄。魂既受鍊。乃迁转生人。 
能依吾教法。谢以往之非。补将来之短。洗涤众灾。拜迎百福。唯在严洁崇敬。罄志投诚。必获度世之仙道。共日月之同年。若有深信之士。能修设两极二斗。同醮一坛。各像斗星立坛。 
炷列香登。铺排敬茶。贡献果实。香花净水。糖饼油饼。荷蒸乳蒸。枣汤细茶。不须酒脯。此最为要道。以斯迎请神真。真圣欢喜降临。速得赐其福佑。 
老君演此真妙经竟。正一天师与弟子王。长座前再拜礼谢。谨奉道旨。广为传行。 
南斗六司延寿度人妙经 终 太上玄灵北斗本命延生真经开经玄蕴咒寂寂至无宗。虚峙劫仞阿。豁落洞玄文。谁测此幽遐。一入大乘路。熟计年劫多。不生亦不灭。欲生因莲花。超凌三界途。慈心解世罗。真人无上德。世世为仙家。 
尔时太上老君已永寿元年正月七日。在太清上境太极宫中。观见众生亿劫漂沈。周回生死。或居人道生在中华。或生夷狄之中。或生蛮戎之内。或富或贵。或贱或贫。暂假因缘。为无定故。罪业牵缠。魂系阴司受苦。满足人道。将违生。居畜寿之中。或生禽虫之属。转乖人道。难复人身。如此沈沦。不知自觉。为先世迷真之故。受此轮回。乃以哀悯之心。分身教化。化身下降至於蜀都。地神涌出。扶一玉局。而作高座。於是老君升玉局坐。授与天师北斗本命经诀。广宣要法。普济众生。 
是时老君告天师曰。人身难得。中土难生。假使得生。正法难遇。多迷真道。多入邪宗。多种罪根。多赐巧诈。多恣淫杀。多好群情。多纵贪嗔。多沈地域。多失人身。如此等缘。众生不悟。 
不知正道。迷惑者多。我今哀见此等众生。故垂教法。为说良缘。令使知道。知身。知性命皆凭道生。了悟此因。长生人道。种子不绝。世世为人。不生无道之乡。不断人之根本。更能心修正道。渐入仙宗。永离轮回。超升成道。我故示汝妙法。令度天民归真知命。可以本命之日修斋设醮。启祝北斗三官五帝。九府四司荐福消灾。奏章恳愿。虔诚献礼。种种香花。时新五果。随世威仪。清净坛宇。法天象地。或於观宇。或在家庭。随力建功。请行法事。功德深重。不可具陈。念此大圣北斗七元真君名号。当得罪业消除。灾愆洗荡。福寿资命。善果臻身。凡有急难。可以焚香诵经。克期安泰。於是大圣北斗解厄应验曰。大圣北斗七元君。能解三灾厄。大圣北斗七元君。能解四杀厄。大圣北斗七元君。能解五行厄。大圣北斗七元君。能解六害厄。大圣北斗七元君。能解七伤厄。大圣北斗七元君。能解八难厄。大圣北斗七元君。能解九星厄。大圣北斗七元君。能解夫妻厄。大圣北斗七元君。能解男女厄。大圣北斗七元君。能解产生厄。大圣北斗七元君。能解复运厄。大圣北斗七元君。能解疫疠厄。大圣北斗七元君。能解疾病厄。大圣北斗七元君。能解精邪厄。大圣北斗七元君。能解虎狼厄。大圣北斗七元君。能解虫蛇厄。大圣北斗七元君。能解劫贼厄。大圣北斗七元君。能解枷棒厄。大圣北斗七元君。能解横死厄。大圣北斗七元君。能解咒誓厄。大圣北斗七元君能解天罗厄。大圣北斗七元君。能解地网厄。大圣北斗七元君。能解刀兵厄。大圣北斗七元君。能解水火厄。 
於是七元君。大圣善通灵。济度诸厄难。超出苦众生。若有急告者。持诵保平安。尽凭生百幅。咸契於五行。三魂得安健。邪魅不能停。五方降真气。万福自来井。长生超八难。皆由奉七星。生生身自在。世世保神清。善似光中影。应如谷裏声。三元神共识。万圣眼同明。无灾疫无障。永保道心宁。 
老君曰。北辰垂象。而众星拱之。为造化之枢机。作人神之主宰。宣威三界。统御万灵。判人间善恶之期。司阴府是非之目。五行共禀。七政同科。有回死注生之功。有消灾度厄之力。上至帝王。下及庶人。尊卑虽则殊途。命分俱无差别。凡夫在世迷谬者多。不知身属北斗。命由天府。有灾有患。不知解谢之门。祈福祈生。莫晓归依之路。致使魂神被系。祸患来缠。或重病不痊。或邪妖克害。连年困笃。累岁迍邅。冢讼徵呼。先亡复连。或上天谴责。或下鬼诉诬。若以此危厄。如何救解。。须投告北斗。醮谢真君。及转真经。认本命真君。方获安泰。已至康荣。更有深妙不可尽述。凡见北斗真形。顶礼恭敬。 
北斗第一阳明贪狼太星君。子生人属之。北斗第二阴精巨门元星君。丑亥生人属之。北斗第三真人禄存贞星君。寅戌生人属之。北斗第四玄冥文曲纽星君。卯酉生人属之。北斗第五丹元帘贞罡星君。辰申生人属之。北斗第六北极武曲纪星君。巳未生人属之。北斗第七天关破军关星君。午生人属之。北斗第八洞明外辅星君。北斗第九隐光内弼星君。上台虚精开德真君。中台六淳司空星君。下台曲生司禄星君。 
如是真君名号不可得闻。凡有见闻。能持念者。皆道心深重。宿有善缘。得闻持诵。其功德力莫可称量。若正信男女值此真经。智慧性圆。道心开发。出群迷。迳入希夷门。归奉真宗。达生荣界。於三元八节。本命生辰。北斗下日。严置坛场。转经斋醮。依仪行道。其福无边。世世生生。不违真性。不入邪见。持经之人。常持诵七元真君所属尊号。善功圆满。亦降吉祥。即说北斗咒曰。北斗九辰。中天大神。上朝金阙。下覆昆仑。调理纲纪。统制乾坤。大魁贪狼。巨门禄存。文曲帘贞。武曲破军。高上玉皇。紫微帝君。大周天界。细入微尘。何灾不灭。何福不臻。元皇正气。来合我身。天罡所指。昼夜常轮。俗居小人。好道求灵。愿见尊仪。永保长生。三台虚精。六淳曲生。生我养我。护我身形。「鬼斗」「鬼勾」「鬼贾 」「鬼行」「鬼毕」「鬼甫」「鬼票」。急急如律令。 
老君曰。凡人性命五体。悉属本命星官之所主掌。本命神将。本宿星官。每岁六度降在人间。降日为本命限期。有南陵使者三千人。北斗真君七千神将。本命真官降驾。众真悉来拥护。可以消灾忏罪。请福延生。随力章醮。福德增崇。其有本命限期将至。自身不知。不设斋醮。不修香火。此为轻生迷本。不贵人身。天司夺禄减算除年。多致夭丧。迷误之者。虽欲经诀。怀不信心。毁谤真文。如此之人。身谢之後。沦莫三涂。漂沈诸趣。永失人身。深可悲哀。自致斯苦。若本命之日。能修斋醮。善达天司。一世於本命限期间。开转真经。广陈供养。使三生常为男子身。富贵聪明。人中殊胜。其有生。身果薄。虽在人中。贫穷下贱。纵知本命无力修崇。能酌水献花。冥心望北极。稽首礼拜。念本命星君名号者。亦不虚过。本命限期皆得延生注福。系系人身。灾厄蠲除。获福无量。天师欢喜。踊跃作礼。赞叹难可。得遇无上法桥。 
老君重告天师曰。世人罪福善恶皆属天司。忏罪消灾莫越。修奉遇本命生辰。告身中元辰。驿马削落。三灾九厄保见。今眷属安宁。凡有上士於本命生辰。持此真文者。外伏魔精。内安真性。功沾水陆。善及存亡。悔过虔恭。渐登妙果。重立玄功。证虚无道。乃得圣智。圆通隐显。出有入无。逍遥云际。升入金门。与圣合真。身越三界。永不轮转。寿量无穷。快乐自在。 
凡有男女。於本命生辰。及诸斋日。清静身心焚香。持此真文。自认北极本命所属星君。随心祷祝。善无不应。灾罪消除。致感万圣千真。俱来卫护。此文所在之处。千真敬礼。万胜护持。魔鬼潜消。精灵伏匿。世有灾殃。悉皆消灭。是名北斗本命延生。经诀乃修真之迳路。得道逍遥皆因此经。证圣成真皆因此经。出离生死皆因此经。保护男女皆因此经。保命延年皆得自在。永为身宝。福寿可称。保而敬之。非人勿示。 
老君说经将毕。龙鹤天仙来迎。还於玉京。是时天师受得妙法。而作是言。誓愿流行。以传善士。若有男女受持读诵。我当与十戒仙官所在拥护。於是再拜老君而说赞曰。家有北斗经。本命降真灵。家有北斗经。宅舍得安宁。家有北斗经。父母保长生。家有北斗经。诸猒化为尘。家有北斗经。万邪自归正。家有北斗经。营业得称情。家有北斗经。阖门自康健。家有北斗经。子孙保荣胜。家有北斗经。五路自通达。家有北斗经。众恶永消灭。家有北斗经。六畜保兴生。家有北斗经。疾病得痊愈。家有北斗经。财物不虚耗。家有北斗经。横事永不起。家有北斗经。是保亨利贞。老君曰。善哉善哉。汝可宣扬正教。福利无边。普及众生。永沾胜善。天师稽首礼谢。信受奉行。